19 Go direla Modimo ka moya otlhe go bolelang? Moya ke motho ka bogotlhe ga gagwe, ka bokgoni jotlhe jwa gagwe jwa mmele le jwa tlhaloganyo. E re ka moya o akaretsa pelo, mogopolo le nonofo, ke eng fa Mareko 12:30 e umaka le dinonofo tseno tse dingwe? Akanya ka sekai seno. Mo metlheng ya Baebele, motho o ne a ka ithekisa ka boene (moya wa gagwe) go nna lekgoba. Le fa go ntse jalo, lekgoba leno le ka nna la se ka la direla mong wa lone ka pelo yotlhe; le ka nna la se ka la dirisa nonofo yotlhe ya lone kana bokgoni jotlhe jwa gagwe jwa tlhaloganyo go dira ditiro tsa mong wa lone. (Bakolosa 3:22) Ka gone, go bonala Jesu a ile a umaka dinonofo tseno tse dingwe go gatelela gore re se ka ra tlogela sepe kwa morago mo tirelong ya rona go Modimo. Go direla Modimo ka moya otlhe go bolela go dira ka bojotlhe, re dirisa nonofo le maatla a rona otlhe ka mo re ka kgonang ka teng mo tirelong ya gagwe.